Diari Oficial de la Generalitat Valenciana


Sumari del DOGV 4494, del 07-05-2003 (2003/5132)

RESOLUCIÓ de 29 d'abril de 2003, de la Direcció General d'Indústria i Energia, per la qual s'establixen les bases de les convocatòries ordinàries dels exàmens teoricopràctics als quals fa referència el capítol V de l'Orde de 23 d'abril de 1997, de la Conselleria d'Ocupació, Indústria i Comerç, i s'aprova el calendari de presentació de sol·licituds per a l'admissió a les esmentades proves per a l'any 2003.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4494

Data del DOGV
:   07-05-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/5132


Data del document
:   29-04-2003

Organisme emissor
:   Conselleria d'Ocupació, Indústria i Comerç

Tipus de document
:   Resolució

Descriptors 

:   * calefacció
    * instal·lació sanitària
    * energia elèctrica
    * instal·lació frigorífica
    * gas natural
    * examen
    * climatització
    * caldera

RESOLUCIÓ de 29 d'abril de 2003, de la Direcció General d'Indústria i Energia, per la qual s'establixen les bases de les convocatòries ordinàries dels exàmens teoricopràctics als quals fa referència el capítol V de l'Orde de 23 d'abril de 1997, de la Conselleria d'Ocupació, Indústria i Comerç, i s'aprova el calendari de presentació de sol·licituds per a l'admissió a les esmentades proves per a l'any 2003. [2003/F5132]
  
L'experiència adquirida des de l'entrada en vigor de l'Orde de 23 d'abril de 1997, de la Conselleria d'Ocupació, Indústria i Comerç, per la qual s'actualitza el procediment per a l'obtenció del carnet professional que autoritza la instal·lació, el manteniment i d'altres activitats en matèria de seguretat industrial en l'àmbit de la Comunitat Valenciana (DOGV núm. 2.985, de 6 de maig de 1997) aconsella articular algunes mesures necessàries per a millorar determinats aspectes relacionats amb els exàmens ordinaris que periòdicament convoquen, elaboren i avaluen els serveis territorials d'Indústria i Energia.
  
Així, s'ha observat que la no-coincidència dels terminis de presentació de les sol·licituds per a l'admissió als exàmens a les distintes províncies, està motivant, en alguns casos, una multiplicitat d'instàncies d'un mateix interessat dins de la mateixa convocatòria anual, en presentar-les en cada un dels serveis territorials, la qual cosa comporta associada, com a conseqüència de l'elevat nombre de candidats, una sèrie d'inconvenients, que acaben perjudicant, en general, l'administrat, i en particular la resta d'aspirants, com ara la dilatació de tots els terminis involucrats en el procés (publicació de llistats, correcció de les proves, etc.) o la localització d'instal·lacions amb capacitat adequada, a més de no seguir una de les normes més comunes en la realització de proves la competència de la qual correspon a una mateixa administració pública, com és la unicitat de sol·licituds per convocatòria.
  
D'esta manera, amb l'aplicació de la present resolució, es permetrà als aspirants, com no podia ser d'una altra manera, elegir lliurement la província per a la realització dels exàmens, però evitant els problemes mencionats en el paràgraf anterior que fins a la data es produïen, optimant amb això els recursos de l'administració, i, per tant, millorant el servici d'esta als ciutadans.
  
En virtut de les facultats atorgades per la disposició final primera de l'Orde de 23 d'abril de 1997, de la Conselleria d'Ocupació, Indústria i Comerç, esta Direcció General d'Indústria i Energia resol:
  
Primer
  
Establir les bases de les convocatòries dels exàmens teoricopràctics als quals fa referència el capítol V de l'Orde de 23 d'abril de 1997 de la Conselleria d'Ocupació, Indústria i Comerç, per a l'obtenció dels carnets professionals que autoritzen la instal·lació, el manteniment i d'altres activitats en matèria de seguretat industrial en l'àmbit de la Comunitat Valenciana, les quals s'inclouen en l'annex I de la present resolució i que regiran durant l'any 2003.
  
Segon
  
Aprovar el calendari durant l'any 2003 que s'inclou en l'annex II, per a la presentació de sol·licituds als efectes d'admissió a les proves assenyalades en el punt primer de la present resolució.
  
València, 29 d'abril de 2003.- El director general d'Indústria i Energia: José Monzonís Salvia.
  
Annex I
  
Bases de les convocatòries
  
1. Àmbit d'aplicació
  
Les presents bases regiran les convocatòries de les proves assenyalades en l'article 12 de l'Orde de 23 d'abril de 1997, de la Conselleria d'Ocupació, Indústria i Comerç per a l'obtenció dels següents carnets, segons corresponga:
  
AI Instal·lador de Calefacció i Aigua Calenta Sanitària
  
CI Instal·lador de Climatització
  
AM Mantenidor de Calefacció i Aigua Calenta Sanitària
  
CM Mantenidor de Climatització
  
FO Instal·lador de Llanterneria
  
G1 Instal·lador de Gas G-I
  
G2 Instal·lador de Gas G-II
  
G3 Instal·lador de Gas G-III
  
G4 Instal·lador de Gas G-IV
  
BT Instal·lador Electricista per a Baixa Tensió
  
FR Instal·lador-Reparador Frigorista
  
OC Operador de Caldera
  
2. Requisits dels candidats
  
2.1. Per a ser admesos a la realització de les proves, els aspirants hauran de reunir els següents requisits:
  
2.1.1 Tenir complits els 16 anys i plena capacitat d'obrar.
  
2.1.2. Acreditar que es té, o que s'està en condicions d'obtenir, la titulació mínima o, si és el cas, el certificat de superació d'un curs d'habilitació impartit per un centre autoritzat, que s'indica per a cada especialitat i categoria de carnet en l'annex I de la Resolució de 9 de gener de 1996 de la Direcció General d'Indústria i Energia (DOGV núm. 2.683, de 7 de febrer de 1996), i la seua modificació per a les especialitats d'Instal·lador de Calefacció i Aigua Calenta Sanitària, Instal·lador de Climatització, Mantenidor de Calefacció i Aigua Calenta Sanitària i Mantenidor de Climatització establides pel Reial Decret 1.751/1998, de 31 de juliol, pel qual s'aprova el Reglament d'Instal·lacions Tèrmiques als Edificis i les seues Instruccions Tècniques Complementàries ITE i es crea la Comissió Assessora per a les Instal·lacions Tèrmiques dels Edificis. Per als aspirants a l'obtenció del carnet d'Operador Industrial de Calderes, s'haurà de complir el que establix el punt primer de la Resolució de 6 de maig de 2002, de la Direcció General d'Indústria i Energia de la Conselleria d'Innovació i Competitivitat (DOGV núm. 4.250, de 16 de maig de 2002).
  
Les equivalències entre les titulacions exigibles d'acord amb el paràgraf anterior i les que pogueren fer valer els aspirants hauran de ser certificades, en tot cas, per l'autoritat educativa competent.
  
Quan les titulacions s'hagen obtingut a l'estranger, s'haurà d'estar en possessió de la credencial que n'acredite l'homologació a l'exigida per a cada carnet.
  
2.2. Tots els requisits enumerats en la base 2.1 s'hauran de tenir el dia d'acabament del termini de presentació de sol·licituds i mantenir en el moment d'expedició del corresponent carnet.
  
3. Presentació de sol·licituds i documentació acreditativa dels requisits
  
3.1. Els qui vulguen prendre part en estes proves hauran de fer-ho constar en l'imprés que apareix en l'annex III (model SOLPROVE), que serà facilitat gratuïtament en els serveis territorials d'Indústria i Energia de les tres províncies, en la Direcció General d'Indústria i Energia, així com en qualsevol de les oficines PROP. L'esmentada instància també estarà disponible en el lloc web de la Conselleria d'Indústria, Comerç i Energia, en l'adreça electrònica http://www.gva.es/industria/main\_c.htm. La instància anirà acompanyada de la següent documentació corresponent a cada interessat:
  
a) Còpia compulsada del document nacional d'identitat, o document identificador equivalent, en vigor.
  
b) Còpia compulsada dels documents que acrediten el compliment dels requisits assenyalats en la base 2.1.2.
  
c) Resguard acreditatiu d'haver efectuat el pagament dels drets d'examen indicats en la base 3.6.
  
En l'annex IV s'indiquen les adreces i els números de telèfon i fax dels serveis territorials i de la Direcció General d'Indústria i Energia, als quals podran adreçar-se les persones interessades per a obtenir informació relacionada amb la present resolució.
  
3.2. La presentació de la documentació assenyalada en la base anterior es realitzarà, preferiblement, en el Registre General del servei territorial d'Indústria i Energia corresponent a la província en què l'aspirant vulga realitzar les proves (vegeu annex IV), o en la forma establida en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999. Els terminis de presentació de sol·licituds per a les convocatòries ordinàries durant 2003 seran els assenyalats en l'annex II de la present resolució.
  
3.3. Els aspirants amb minusvalideses hauran d'indicar mitjançant escrit annex a la sol·licitud, quan siga procedent, les possibles adaptacions de temps i mitjans que consideren necessàries per a la realització de les proves.
  
3.4. Les persones interessades a obtenir més d'un carnet dins de la mateixa convocatòria presentaran una sol·licitud independent per cada carnet, juntament amb la corresponent documentació.
  
3.5. La sol·licitud en diverses províncies per a l'admissió als exàmens teoricopràctics per a l'obtenció d'un mateix carnet, dins d'una mateixa convocatòria, serà motiu d'exclusió de la persona interessada.
  
3.6. L'import de la taxa corresponent als drets d'examen s'ingressarà en qualsevol banc, caixa d'estalvis o entitats de crèdit de les que actuen com a entitats col·laboradores en la recaptació amb la Generalitat Valenciana. La formalització de les sol·licituds per a la realització de les proves relatives a cada un dels carnets a què s'aspire implicarà el pagament dels drets d'examen corresponents a cadascun. La falta de justificació del pagament dels drets d'examen determinarà l'exclusió de l'aspirant.
  
4. Admissió d'aspirants
  
4.1. Expirat el termini de presentació de sol·licituds, els caps de cada un dels serveis territorials d'Indústria i Energia aprovaran, mitjançant resolució, i faran públiques, en el termini màxim de 15 dies hàbils, les llistes provisionals d'admesos i exclosos per a cada un dels carnets esmentats en la base 1 per als quals s'hagueren presentat sol·licituds per a la realització d'examen en el respectiu àmbit provincial, amb indicació individualitzada de les causes d'exclusió de les persones interessades que no hagueren resultat admeses. En les llistes hauran de constar, en tot cas, els cognoms, el nom i el número del document nacional d'identitat, o document identificador equivalent, de totes i cada una de les persones interessades. Els llistats mencionats s'exposaran, almenys, als taulers d'anuncis dels serveis territorials d'Indústria i Energia de cada província (vegeu annex IV), els quals enviaran còpia a la Direcció General d'Indústria i Energia per a procedir-ne a la publicitat als taulers d'anuncis (vegeu annex IV). Així mateix, les llistes provisionals d'admesos i exclosos, per tipus de carnet i per província, estaran accessibles en la pàgina web de la Conselleria d'Indústria, Comerç i Energia en l'adreça electrònica http://www.gva.es/industria/main\_c.htm. Estos llistats hauran de romandre als taulers d'anuncis fins que s'esgote el termini d'esmena a què fa referència la base 4.2.
  
4.2. Els aspirants exclosos provisionalment, així com els que no figuren expressament en la relació d'admesos i exclosos, disposaran d'un termini de 10 dies hàbils, comptats a partir de l'endemà de la publicitat de les llistes provisionals als taulers d'anuncis dels respectius serveis territorials, per a poder esmenar els defectes o les omissions que hagueren motivat la seua exclusió. En el termini màxim de 10 dies hàbils en relació a l'acabament del període d'esmena, els caps dels serveis territorials d'Indústria i Energia procediran a aprovar, mitjançant resolució, les llistes definitives d'admesos i exclosos en la convocatòria per tipus de carnet, tot fent-les públiques pels mateixos mitjans que hagueren emprat en el punt anterior, i hauran d'enviar-ne còpia a la Direcció General d'Indústria i Energia als efectes de publicitat en els taulers d'anuncis. En les llistes definitives constaran, així mateix, les dates, les hores i els llocs en què es realitzaran les corresponents proves, així com, si és procedent, s'especificarà el material i/o la documentació que podran utilitzar els interessats durant la realització dels exàmens, sempre que l'aporten ells. Estos llistats hauran de romandre als taulers d'anuncis esmentats fins a la data d'acabament de les proves.
  
5. Exàmens
  
Els exàmens teoricopràctics s'ajustaran a allò que ha establit la legislació vigent corresponent a cada un dels carnets a què s'aspire.
  
Amb la finalitat d'acreditar-ne la personalitat, els aspirants que es presenten als exàmens teoricopràctics hauran d'anar proveïts del seu document nacional d'identitat o document identificador equivalent. El personal de la Conselleria d'Indústria, Comerç i Energia designat per a atendre i vigilar el desenvolupament de les proves sol·licitarà als aspirants que s'identifiquen abans d'accedir als llocs on es realitzen els exàmens teoricopràctics. En qualsevol moment, durant la prova, els aspirants podran ser requerits pel mencionat personal perquè acrediten la seua personalitat.
  
6. Qualificació exercicis
  
Els exàmens es qualificaran d'apte i no apte.
  
7. Llista d'aprovats
  
7.1. En cada convocatòria els caps dels serveis territorials d'Indústria i Energia aprovaran mitjançant resolució la relació provisional dels aspirants que resulten aptes i no aptes en els exàmens teoricopràctics realitzats per a cada un dels tipus de carnet. En la resolució s'indicarà el document nacional d'identitat o document identificador equivalent i la qualificació obtinguda de tots i cada un dels presentats. S'hi indicarà també el termini perquè els interessats puguen sol·licitar per escrit la revisió del seu examen, i el lloc, dies i horari en què es podran realitzar les revisions. Estes resolucions seran exposades als taulers d'anuncis dels serveis territorials corresponents. Així mateix, estaran accessibles en la pàgina web de la Conselleria d'Indústria, Comerç i Energia en l'adreça electrònica http://www.gva.es/industria/main\_c.htm. Estos llistats hauran de romandre als taulers d'anuncis fins que es facen públiques les llistes definitives a què fa referència la base 7.2.
  
7.2. Acabat el procés de revisió, mitjançant resolució del cap del servei territorial d'Indústria i Energia corresponent, s'aprovarà la relació definitiva d'aptes i no aptes. En ella s'especificaran el termini, el lloc i el procediment per a la presentació de la sol·licitud d'expedició del carnet per als que hagueren resultat aptes. Així mateix, s'indicarà el recurs que és procedent contra la mencionada resolució. Estes resolucions tindran la mateixa publicitat que la indicada en la base 7.1.
  
7.3 En tot cas, el termini màxim per a resoldre la llista definitiva d'aptes i no aptes en les proves no serà superior a tres mesos des de l'acabament dels exàmens corresponents.
  
8. Expedició de carnets
  
En el termini de tres mesos, comptats a partir de l'endemà de la publicació de la llista definitiva d'aptes i no aptes, els aspirants que hagueren resultat aptes hauran de sol·licitar l'expedició de carnet corresponent. Transcorregut este termini, s'arxivaran sense més tràmit les actuacions dels aspirants que no hagueren sol·licitat l'expedició del carnet.
  
Annex II
  
Calendari de presentació de sol·licituds per a les convocatòries ordinàries de 2003
  
Els terminis per a la presentació de sol·licituds per a l'admissió als exàmens teoricopràctics als quals fa referència el capítol V de l'Orde de 23 d'abril de 1997 de la Conselleria d'Ocupació, Indústria i Comerç per a l'any 2003 seran els següents:
  
Convocatòria 1/2003:
  
Termini per a la presentació de sol·licituds: del 8 al 21 de maig de 2003, ambdós inclusivament.
  
Convocatòria 2/2003:
  
Termini per a la presentació de sol·licituds: de l'1 al 13 de setembre de 2003, ambdós inclusivament.
  
Annex III
  
Model de sol·licitud d'admissió a les proves selectives per a l'obtenció del carnet d'instal·lador-mantenidor
  
Annex IV
  
Centres d'informació per a l'obtenció del carnet d'instal·lador-mantenidor dependents de la Conselleria d'Indústria, Comerç i Energia
  
Alacant:
  
Servei Territorial d'Indústria i Energia
  
C/ Churruca, 29
  
03246 Alacant
  
Telèfon: 378 889 489
  
Fax: 001 234 151
  
Castelló:
  
Servei Territorial d'Indústria i Energia
  
C/ Cavallers, 8
  
12686 Castelló de la Plana
  
Telèfon: 651 112 000
  
Fax: 720 114 620
  
València:
  
Servei Territorial d'Indústria i Energia
  
C/ Gregorio Gea, 27
  
46471 València
  
Telèfon: 469 738 096
  
Fax: 181 370 685
  
Direcció General d'Indústria i Energia
  
C/ Colom, 32
  
36098 València
  
Telèfon: 787 492 214